Trelis/gawiki huggingface dataset:
Lev Kopelev. Scríbhneoir, scoláire agus easaontóir Sóivéadach ab ea Lev Zinovyevich Kopelev (9 Aibreán 1912 - 18 Meitheamh 1997).
Saol.
Giúdach ab ea Kopelev, agus d'fhoghlaim sé an Ghearmáinis ina bhuachaill óg, rud a chuidigh go mór leis nuair a chuaigh sé chun staidéar a dhéanamh ar léann na Gearmáinise san ollscoil i gCív san Úcráin. Bhí sé ina Chumannach dhílis, agus nuair a d'ionsaigh an Ghearmáin an tAontas Sóivéadach, chuaigh sé sna saighdiúirí. Ó bhí an Ghearmáinis go paiteanta aige, cuireadh i mbun na bolscaireachta é.
Nuair a tháinig an tArm Sóivéadach go dtí an Ghearmáin, chonaic Kopelev saighdiúirí Sóivéadacha ag éigniú ban agus ag dúnmharú sibhialtaigh Ghearmánacha rompu, rud a bhain an-scanradh as. Bhí sé náirithe ag a mhuintir féin, agus d'fhéach sé leis na saighdiúirí a stopadh ó thuilleadh gníomhartha uafáis. Níor thaitin an dearcadh seo le lucht na seirbhísí rúnda. B'é deireadh an scéil gur gearradh téarma príosúnachta deich mbliana air sna campaí géibhinn.
Chaith Kopelev an téarma agus corradh sna campaí, ach nuair a fuair Stalin bás, scaoileadh saor é. Fuair sé ar ais a chuid dintiúir mar Chumannach i ndiaidh na hóráide faoi choireanna Stalin a thug Khrushchev ag an bhfichiú hArd-Fheis de chuid Pháirtí Cumannach an Aontais Shóivéadaigh. Chrom sé ar ais ar a chuid oibre mar shaineolaí ar an léann Gearmánach.
Easaontas.
Sna 1960idí, thosaigh Kopelev ag cur suim i ngluaiseacht na n-easaontóirí agus ag tréigint an Chumannachais. 
Nuair a d'fhorghabh an tArm Sóivéadach Poblacht na Seice sa bhliain 1968, rinne sé agóid ina aghaidh, agus caitheadh amach as an bPáirtí Cumannach é. 
Sa bhliain 1981, ruaigeadh Kopelev agus a bhean chéile as an Aontas Sóivéadach. Chuir siad fúthu sa Ghearmáin Thiar, áit a raibh cairde agus lucht aitheantais acu. Sa Ghearmáin dó, rinne Kopelev a dhícheall le maolú ar na réamhbhreithiúnais a bhí ag muintir na tíre sin i leith na Rúise, agus é ag iarraidh athmhuintearas agus comhthuiscint a chothú idir na Gearmánaigh agus na Rúisigh. 
In éineacht le Heinrich Böll, d'fhoilsigh sé cúpla leabhair comhrá, inar phléigh an bheirt acu na cuimhní cinn a bhí acu ón Dara Cogadh Domhanda, a chuir ag lámhach a chéile iad. 
Sa bhliain 1989, fuair Kopelev cead isteach sa Rúis arís, ach nuair a thaistil sé ar fud na tíre, agus é ag dul ar cuairt chuig seanchairde, chuir an tír coimhthíos air, agus an dóigh ar athraigh an seanfhód idir an dá linn. D'fhill sé go dtí an Ghearmáin, agus chaith sé deireadh a shaoil in Köln. Fuair sé bás ann sa bhliain 1997 in aois 85. Bhí galar corónach croí air.
Victoria, an Cholóim Bhriotanach. Is é Victoria príomhchathair na Colóime Bhriotanach, Ceanada. Tá an chathair suite ar Oileán Vancouver ar an gcósta iartharach CB.
Mícheál Mac Dubhghaill. Is iarpholaiteoir agus iar-Ard-Aighne na hÉireann é Mícheál Mac Dubhghaill (Béarla: Michael McDowell) (1 Bealtaine 1951 a rugadh é). 
Saol.
Garmhac le hEoin Mac Néill is ea é, an fear léinn a bhí gníomhach le Conradh na Gaeilge agus Óglaigh na hÉireann.
Saol Polaitiúil.
Ba Theachta Dála é ar son Bhaile Átha Cliath Thoir Theas. Toghadh é chun na Dála an chéad uair sa bhliain 1987, agus dhá uair eile (1992 agus 2002) ina dhiaidh sin. 
Ba é an tAire Dlí agus Cirt, Comhionannais agus Athchóirithe Dlí ón mbliain 2002 go 2007. 
Rinneadh ceannaire den Pháirtí Daonlathach de i 2006. Ar 13 Meán Fómhair 2006, d'éirigh sé ina Thánaiste. Bhí sé ina cheannaire ar an bPáirtí Daonlathach nuair a bualadh go tubaisteach iad in Olltoghchán 2007, agus 75% (6/8) dá suíochán caillte acu, a shuíochán siúd ina measc.
D'éirigh sé as an bpost (agus as an bpolaitíocht go hiomlán) tar éis an olltoghcháin sa bhliain 2007. D'fhill sé ar a ghairm bheatha mar abhcóide, tar éis dó éirí as an bpolaitíocht. 
Gaeilge.
Tá líofacht na Gaeilge aige.
Avril Doyle. Is polaiteoir Éireannach í Avril Doyle (18 Aibreán 1949 a rugadh í). Ba fheisire Pharlaimint na hEorpa í (2004-2009). Tá sí ina ball d'Fhine Gael.
Rugadh i mBaile Átha Cliath í agus oileadh ag Coláiste na hOllscoile, Baile Átha Cliath í.
Baile na gCros. Is é Baile na gCros an t-ainm Gaelach ar an áit a nglaoitear "Castlepollard" uirthi as Béarla. Baile é atá suite i gContae na hIarmhí. Tá An Chuil in aice leis. Tá Tullynally Castle ann freisin.
Ceathrú Aodha Dhuibh. Is baile mór i gContae an Dúin í Ceathrú Aodha Dhuibh (nó "Carryduff" i mBéarla) atá suite ar imeall Bhéal Feirste, timpeall sé mhíle ó lár na cathrach. Le tríocha bliain nó mar sin anuas, deirtear gur ceann de na háiteanna is fearr é le dul chun cónaithe ann i dTuaisceart Éireann, cionn is go bhfuil tithe móra ann agus nach bhfuil mórán fadhbanna pobail idir Caitlicigh is Protastúnaigh sa cheantar, ós pobal measctha é. Tá an baile suite cóngarach d'Ionad Siopadóireachta Cois Coille (trí mhíle), agus ní gá ach turas bus gairid a thógáil (ar feadh fiche bomaite) le Béal Feirste lárnach a bhaint amach.
Tá timpeallán i lár an bhaile, mar a bhfuil ceangal idir an bóthar A7 (go Dún Pádraig) agus an A24 (go dtí An Caisleán Nua agus Cill Chaoil). D'fhás sráidbhaile san áit den chéad uair mar ba ansin a thagadh sé bhóthar le chéile ag Abhainn Cheathrú Aodha Duibh. (Níl an abhainn inseolta agus, go deimhin, téann sí trí chuid den bhaile i bpíopaí faoi thalamh.) Tá an otharlann is cóngaraí le fáil i mBéal Feirste. Mar sin féin, tá ionad sláinte Chnoc Bhreacáin suite míle go leith taobh amuigh den bhaile.
Tá tuilleadh eolais, léarscáil san áireamh, le fáil ag Neighbourhood Information Service
An Tuircis. Is í an Tuircis ("Türkçe") an ceann is tábhachtaí de na teangacha Tuircice. Tá sí á labhairt sa Tuirc, áit a bhfuil sí ina teanga oifigiúil, sa Chipir, sa Bhulgáir agus sa Ghréig. Thairis sin, bíonn pobail Thurcacha ar fáil ina lán tíortha Eorpacha, go háirithe sa Ghearmáin. Is deacair a rá, cé mhéad de mhuintir na Tuirce a labhraíonn an teanga ó dhúchas, nó tá an stát Turcach an-diúltach i leith na dteangacha mionlaigh, agus ní bhreactar síos sonraí ar bith fúthu sna daonáirimh. Is gnách glacadh leis go bhfuil an teanga ó dhúchas ag ochtó faoin gcéad de mhuintir na Tuirce. Mar sin, tá sé sábháilte a rá go bhfuil an Tuircis ó dhúchas ag seasca milliún duine, ach is léir go bhfuil sí mar theanga iasachta ag cuid mhaith eile.
Tá an Tuircis an-intuigthe ag cainteoirí na dteangacha gaolmhara, ar nós na hAsarbaiseáinise agus na teanga Gagauz. Is iomaí Turcach a deir nach bhfuil iontu siúd ach canúintí de chuid na Tuircise.
Teanga tháite is ea an Tuircis. Is é sin, tá gramadach na teanga bunaithe ar na hiarmhíreanna a chuirtear leis an bhfocal, ceann i ndiaidh a chéile. Seo mar a fhréamhaítear focail nua sa Tuircis freisin. 
Bhí na litreacha Arabacha in úsáid sa Tuircis go dtí gur chuir Kemal Atatürk deireadh leis an Impireacht Otamánach. Le teacht Phoblacht na Tuirce, tháinig an aibítir Laidineach. An cineál Tuircise a bhí á scríobh i ré na hImpireachta, bhí sí breac le hiasachtaí Peirsise agus Araibise, agus í an-difriúil leis na canúintí labhartha. Ina dhiaidh sin, áfach, tháinig cosúlacht úr ar fad ar an Tuircis. Chrom na hintleachtaigh Turcacha ar fhocail nua a chumadh a bheadh bunaithe ar na tamhain agus na fréamhacha dúchasacha, agus iad ag iarraidh na cinn Araibise agus Peirsise a sheachaint. Chuaigh an polasaí seo go mór mór i gcion ar an teanga. Mar sin, ní bhíonn Turcaigh óga ár linne in ann bun ná barr a dhéanamh den chineál Tuircise a bhíodh á scríobh ag leithéidí Atatürk féin, ó chuaigh an oiread sin focail iasachta as úsáid idir an dá linn. 
Cé go bhfuil an Tuircis ag éirí as na hiasachtaí Araibise agus Peirsise, níl sí in aon chóngar do bheith chomh doicheallach céanna roimh na focail Iartharacha. Is í an Fhraincis an fhoinse is tábhachtaí as ar tháinig iasachtaí den chineál seo, ach is léir go bhfuil an Béarla ag imirt a thionchair ar an Tuircis chomh maith, ar na saolta seo.
Ionad Siopadóireachta Cois Coille. Tá Ionad Siopadóireachta Cois Coille (nó "Forestside" i mBéarla) suite i ndeisceart chathair Bhéal Feirste i gContae an Dúin. Tógadh an foirgneamh i lár na 1990idí, agus osclaíodh go hoifigiúil den chéad uair i Márta na bliana 1997 é. 
Ag an am, níor samhlaíodh go mbeadh sé chomh gnóthach is atá anois. Tá an ceantar thart timpeall air buailte go dona le trácht, go mór mór ag an Nollaig. Cuireann sé le fadhbanna tráchta ar an Bhóthar Ormeau agus ar sheachbhóthar Bhéal Feirste. Bhí ar an rialtas agus ar Sainsbury's (an siopa is mó sa mhór-ionad) neart airgid a chaitheamh, chun an ceangal A24/A55 a fheabhsú, mar chuid den chead pleanála.
Pléascadh buama san ionad ag deireadh na 90aidí, buama de chuid na bpoblachtach. Ní mharaigh sé duine ar bith, ach rinne sé dochar ollmhór don ionad agus don gheilleagar áitiúil. Tá an t-ionad suite os comhair cheanncheathrú Chomhairle Bhuirg an Chaisleáin Riabhaigh.
Halldór Laxness. Úrscéalaí Íoslannach ba ea Halldór Kiljan Laxness (23 Aibreán, 1902 - 8 Feabhra, 1998). Scríobh sé níos mó ná caoga úrscéal.
Bronnadh Duais Nobel na Litríochta ar Halldór Laxness sa bhliain 1955.
Icelandair. Is í Icelandair an aerlíne is mó san Íoslainn, atá lonnaithe i Réicivíc, príomhchathair na tíre. Tá an aerlíne suite san Aerfort Idirnáisiúnta Keflavík. Bunaíodh an aerlíne sa bhliain 1937.
Robert Peel. Ba Phríomh-Aire na Ríochta Aontaithe é Sir Robert Peel, 2nd Baronet (5 Feabhra 1788 – 2 Iúil 1850). Bhí sé in oifig ó Nollaig 1834 go dtí Aibreán 1835 agus arís ó Mheán Fómhair 1841 go dtí Iúil 1846. Rugadh in Bury, Lancashire é. 
Ba thionscnóir agus feisire é a athair, Sir Robert Peel, 1st Baronet.
Bury. Is baile atá suite ar an taobh ó thuaidh de Mhanchain in iarthuaisceart Shasana é Bury. Tá 60,718 duine ina gcónaí i mBury.
90377 Sedna. Abhacphláinéad nó Pláinéadóideach mór is ea Sedna (sonrú abhacphláinéad 90377 Sedna; siombail: ) i gcodanna seachtracha an Ghrianchórais atá faoi láthair sa chuid is faide istigh dá fhithis faoi láthair; ó bhí 2021 tá sé 84 aonad réalteolaíoch (1.26 × 1010 km; 0.00041 pc) ón nGrian, beagnach trí huaire níos faide ná Neiptiún. Tugan speictreascópacht le fios go bhfuil comhdhéanamh dromchla Sedna cosúil le comhdhéanamh roinnt réad tras-Neiptiúnacha eile, agus é ina mheascán d'uisce, meatáin agus oighir nítrigine le tholiní den chuid is mó. Tá a dhromchla ar cheann de na cinn is deirgere i measc réad an Chórais Gréine. Laistigh de neamhchinnteachtaí measta, tá Sedna ar cothrom le Ceiréas mar an pláinéadóideach is mó nach eol go bhfuil gealach ann.
Airíonna.
Tá Sedna comhdhéanta as carraig agus oighear, de réir chosúlachta. Thiocfá ar a leithéid de réad i measc ghealacha Shatarn, mar sin. Ní satailít de chuid Shatarn í, áfach, ach ceann de chuid na gréine, agus í ar an gceann is rúndiamhraí acu, dar leis na saineolaithe féin. 
Is í fithis Sedna is cúis le seo, chomh fadaithe agus atá sí. Nó tá an garphointe (an peirihéilean) faoi sé aonad réalteolaíoch déag agus trí scór (76 AU) den ghrian, agus an cianphointe (an t-apaihéilean) suite naoi gcéad agus deich n-aonad réalteolaíoch is ceithre scór (990 AU) uaithi. Ní fhaca na réalteolaithe a leithéid d'fhithis fhadaithe ag aon réad go dtí seo, agus spreag an aimhrialtacht seo iad chun na teoiricí is éadóchúla a fhorbairt.
Tá Sedna ag timpeallú na gréine idir Crios Kuiper agus Scamall Oort. Tá sí rófhada le go bhféadfá a rá gur gnáthréad de chuid Chrios Kuiper í (cosúil le Quaoar, Varuna, agus Ixion). Ón taobh eile de, níl sí chomh fada sin amuigh is go dtiocfadh leat í a aicmiú mar réad de chuid Scamall Oort. Mar sin, ó thángthas trasna ar Sedna an chéad uair, b'éigean athbhreithiúnas a thabhairt ar na seanteoiricí faoi Scamall Oort.
Grianchóras.
Is í an teoiric is spéisiúla ná gur tháinig Sedna ó ghrianchóras eile. Is é sin, nuair nach raibh an grianchóras seo againn ach nuachruthaithe, agus an ghrian suite istigh sa réaltbhraisle inar fhorbair sí an chéad uair, bhí sí chomh gar do réalta éigin eile is go raibh Scamall Oort ag cuimilt le scamall den chineál chéanna thart ar an réalta eile sin. 
Mar sin, cuireadh struchtúr bunúsach an dá scamall trí chéile, agus fágadh Sedna ar a fithis i ndiaidh na teagmhála. Míníonn an teoiric seo cén fáth a bhfuil a leithéid d'fhithis ag Sedna, ach ní mhíníonn sí cén fáth a bhfuil Scamall Oort fágtha ina sheanáit. Nó shílfeá go mbeadh an scamall féin ina phraiseach uafásach i ndiaidh a leithéid d'imeachtaí suntasacha.
Stair.
Braitheadh Sedna den chéad uair i gCrios Kuiper i 2003, agus cinntíodh é i 2005.
Ba iad na réalteolaithe Michael Brown, Chad Trujillo is David Rabinowitz a bhraith den chéad uair é, ar an 14 Samhain 2003, le teileascóp Samuel Orschin i Réadlann Palomar agus an teileascóp Gemini North ar Mauna Kea i Haváí
Ixion. Is réad de chuid Chrios Kuiper é Ixion. Cuireadh an chéad sonrú in Ixion i Mí na Bealtaine den bhliain 2001. Cosúil le Plútón, tugann Ixion dhá thuras timpeall na Gréine san am céanna a thógann sé ar Neiptiún trí thuras den chineál chéadna a chur de. Mar sin, is plúitíonó é, cosúil le ceann as gach ceathrar de na réadanna i gcrios Kuiper atá tugtha faoi deara ag na saineolaithe go nuige seo.
Níl mórán eolais ann faoin gcosúlacht atá ar Ixion. Tá sé míle cúig chiliméadar déag agus dhá scór (1055 km) ar trastomhas, is é sin, ar aon mhéid le Tethys, ceann de ghealacha Shatarn. Is é an t-aon rud spéisiúil é faoi Ixion, b'fhéidir, ná gur thaispeáin an speictreascópacht gurb é an carbón an dúil is suntasaí ar a dhromchla.
Quaoar. Ceann de na réadanna is mó i gCrios Kuiper é Quaoar, agus abhacphláinéad bfhéidir. 
Tá Quaoar míle trí chéad ciliméadar ar trastomhas, agus é ar an réad is mó dár fionnadh sa Ghrianchóras ó fuarthas amach faoi Phlútón. Tá sé ag timpeallú na Gréine ceart go leor, ach má tá, tá sé ceithre huaire agus dhá scór (!) níos faide uaithi ná an Domhan. Is beag eile is eol dúinn faoin réad rúndiamhrach seo, chomh fada amach uainn is atá sé.
Stair.
B'iad Michael Brown agus Chad Trujillo, agus iad ag obair in Institiúid Teicneolaíochta Chailifornia (Caltech]]) i bPasadena a tháinig trasna ar Quaoar roimh aon duine eile. 
Cúpla bliain ina dhiaidh sin, is é sin, i bhFeabhra na bliana 2004, a tháinig siad ar réad níos mó fós i gCrios Kuiper, is é sin, Eris.
Ainm.
Tháinig an t-ainm Quaoar as teanga na mbundúchasach i gCailifornia Theas, agus seasann sé don dia cruthaitheora ina reiligiún siúd. Creideann siad gurb é Quaoar an chéad dia a tháinig ar an bhfód i dtús ama, an dia a thosaigh ag rith damhsa agus ag rá amhrán leis na déithe eile a scairteadh chun saoil.
Varuna. Réad pláinéadchosúil amuigh i gCrios Kuiper is ea Varuna. Tugadh Varuna faoi deara an chéad uair ins an bhliain 2000. Ní plúitíonó é, nó tógann sé níos mó ná dhá chéad is ceithre scór bliain air turas amháin timpeall na Gréine a chur i gcrích. Is beag eile atá ar eolas faoi Varuna, ach amháin go bhfuil sé thart ar míle agus trí scór ciliméadar ar trastomhas - cosúil le hIxion - agus go bhfuil sé níos éadroime ná mar a shílfeá óna mhéid. Mar sin, creideann cuid de na saineolaithe gur féidir go bhfuil sé criathraithe nó pollaithe ar bhealach éigin.
Andrus Ansip. Is é Andrus Ansip (1 Deireadh Fómhair 1956 a rugadh é) iar-phríomh-aire na hEastóine agus iarchathaoirleach Reformierakond (Gaeilge: "Páirtí Athleasaithe"). Rugadh in Tartu é agus bhain amach dioplóma sa gCeimic in Ollscoil Tartu sa bhliain 1979. Bhí post baincéireachta aige sula ndeachaigh sé leis an bpolaitíocht. Toghadh Ansip mar mheára ar Tartu sa bhliain 1998. Níor éirigh sé as an bpost sin go dtí 2004. Mhair a phríomh-aireacht ó 2005 go 2014. Leas-Uachtarán um an Margadh Aonair Digiteach, eagraíocht de chuid an Choimisiúin Eorpaigh, go dtí 2019, bliain ar toghadh é ina Fheisire de Pharlaimint na hEorpa.
Dún Pádraig. Is baile aosta Dún Pádraig gurb é ar cheann de na mbailte is sine agus is stairiúla i dTuaisceart Éireann. Tá an baile lonnaithe i gContae an Dúin agus is é baile an chontae. Anois tá Ionad Cultúra sa bhaile do turaiseóiraí chun scéal Phádraig a fhoghlaim.
Ag deireadh an A7, is féidir an baile iomlán a fheiceáil.
Tá ionad fóillíochta sa bhaile.
Stair.
Tá stair fhada ag an bhaile, agus tá nascanna ann le Naomh Pádraig. 
Cuireadh an Ruiséalach chun báis ar an 21 Deireadh Fómhair 1803 i nDún Pádraig.
Càrn Rìoghain. Is baile beag i gComhairle Dhùn Phris is Ghall-Ghàidhealaibh é Càrn Rìoghain nó Machair an Sgithich, atá suite timpeall cúig mile ón Srón Ramhair, ar an A75. "Cairnryan" a thugtar air i mBéarla. Nascann bád le Latharna, i gContae Aontroma é.
Labradar. Is réigiún i gCeanada é Labradar nó Cósta Labradar. Is cuid den chúige, Talamh an Éisc agus Labradar é Labradar le chéile leis an oileán Talaimh an Éisc. Is cuid de Leithinis Labradar é an réigiún.
An tSeoirsia. Tír i gCugas is ea an tSeoirsia agus í ag críochantacht leis an Asarbaiseáin, an Airméin, an Tuirc agus an Rúis. "Gruziya" (Грузия) a thugtar uirthi as Rúisis, agus mar sin, feictear an leagan "An Ghrúis" sa Ghaeilge freisin. Is é an t-ainm atá ag muintir na Seoirsia ar a dtír ina dteanga féin ná "Sakartvelo" (საქართველო). Bhain an tír a neamhspleáchas amach sa bhliain 1991 ón Aontas Sóivéadach.
Daonra.
Is í an tSeoirsis teanga oifigiúil na Seoirsia, agus tá aibítir dá cuid féin aici. Teanga Chugasach Dheisceartach is ea í, rud a chiallaíonn nach bhfuil gaol ar bith aici le bunús mór na dteangacha eile san Eoraip. Labhraítear roinnt mhaith teangacha eile sa Seoirsia, go háirithe Asarbaiseáinis (6.5 %) agus Airméinis (5.7 %). Tá dornán Rúiseach ina gcónaí sa tír fós, ach ó bhain an tSeoirsia amach a neamhspleáchas, d'fhág an chuid ba mhó acu an áit. Cloistear na teangacha Margaluri (Megreli), Svan, agus Laz in áiteanna. Tá gaol acu leis an Seoirsis, ach tá siad an-difriúil léi, agus mar sin, is é an dearcadh atá ag na teangeolaithe nach canúintí iad ach teangacha iontu féin. Agus an méid sin ráite, is í an tSeoirsis chaighdeánach an teanga a úsáideann lucht labhartha na dteangacha seo le haghaidh na litríochta is na léitheoireachta. Mar sin, murar canúintí iad, ní bhaintear ach úsáid na canúna astu. Tá Seoirsis nó ceann de na teangacha gaolmhara seo ag 83.8 % de mhuintir na tíre .
Cosúil leis an Airméin, is náisiún seanársa Críostaí í an tSeoirsia, agus eaglais náisiúnta ar leith ag na Seoirsigh. Mar sin féin, is Moslamach duine as gach deichniúr sa Seoirsia. Cuid mhór de na Moslamaigh sa tír, is Aidseáraigh iad, is é sin, Seoirsigh a chuaigh le hIoslam nuair a bhí na hOtamánaigh i seilbh na tíre. Is iomaí duine acu a d'iompaigh ina gCríostaithe nuair a bhain an tSeoirsia amach a neamhspleáchas, daoine óga ach go háirithe. Tá eaglais náisiúnta dá gcuid féin ag na hAirméanaigh freisin. Thairis sin, tá dornán beag Caitliceach agus Protastúnach ann, agus is é Ioslam reiligiún na nAsarbaiseánach sa tír.
The Dubliners. Banna ceoil traidisiúnta Éireannach é The Dubliners, a bhunaigh Ronnie Drew, Luke Kelly, Ciarán de Búrca, agus Barney McKenna i mBaile Átha Cliath sa bhliain 1962. "The Ronnie Drew Group", a tugadh orthu ar dtús, agus bhain siad cáil amach ag casadh ceoil le chéile in O'Donoghue's Pub. D'athraigh siad an t-ainm go gairid ina dhiaidh sin mar nár thaitin sé le Drew féin, agus b'é Kelly a mhol an t-ainm nua ós rud é go raibh sé ag léamh "Dubliners" le James Joyce ag an am.
An Asarbaiseáin (an Iaráin). Tá réigiún na hAsarbaiseáine suite in iarthuaisceart na hIaráine, agus é ag críochantacht le poblacht iar-Shóivéadach na hAsarbaiseáine. Tá an teanga chéanna, an Asarbaiseáinis, á labhairt ar an dá thaobh den teorainn.
Is í Tebriz an chathair is mó in Asarbaiseáin na hIaráine.
Ollscoil Oxford. Is í Ollscoil Oxford, nó Ollscoil Átha na nDámh, an ollscoil is sine i saol an Bhéarla. Tá fianaise ann go raibh láthair oideachais ansin ón 11ú haois i leith agus is í ceann de na hollscoileanna is cáiliúla ar domhan í anois. Is i gcathair Oxford féin, i Sasana atá sí suite.
Stair.
Ceapann cuid mhaith staraithe go raibh ollscoil in Oxford san aonú aois déag. D’éirigh an ollscoil níos mó sa bhliain 1167 nuair nach raibh mic léinn Sasanacha in ann staidéar a dhéanamh i bPáras, an Fhrainc tar éis dúnmharú Tomás Becket ag Rí Anraí II Shasana. Bhí troid ann idir na mic léinn in Oxford agus na daoine a bhí ina gcónaí ann i dtús an tríú haois déag. D’fhág roinnt mac léinn agus múinteoirí an ollscoil sa bhliain 1209 agus bhunaigh siad ollscoil nua i gCambridge.
Ladakh. Is ceantar i dtuaisceart na hIndia é Ladakh agus é suite idir Sliabhraon Karakoram ó thuaidh agus na Himiléithe 
ó dheas. Is é an dúiche is mó san India é, nó clúdaíonn sé níos mó ná 50% de stát Jammu agus Kashmir.
An Asarbaiseáin. Tá an dá Asarbaiseáin ann:
Seán P. Ó Mathúna. Ba scríbhneoir agus léachtóir Ollscoile é Seán P. Ó Mathúna. Rugadh Ó Mathúna i Nua-Eabhrac sa bhliain 1930 ach tógadh é i bparóiste Rátha Móire i gcroílár Shliabh Luachra. D'fhreastail sé ar Mheánscoil San Aibhistín i nDún Garbhán. Bhain sé céim M.A. amach sa Nua-Ghaeilge sa Choláiste Ollscoile, Baile Átha Cliath. Bhí a leabhar 'Múineadh sa dara teanga' bunaithe ar an taighde a rinneadh don Ph.D a bronnadh air ó Ollscoil Náisiúnta na hÉireann; foilsíodh é i 1974. Bhí sé ina mhúinteoir Meánscoile i gCiarraí agus i mBaile Átha Cliath.
Risteárd Ó Maolchatha. Polaiteoir Éireannach, ceannaire de chuid Fhine Gael agus Aire Rialtais ab ea an Ginearál Risteárd Séamus Ó Maolchatha, (10 Bealtaine, 1886 - 16 Nollaig, 1971).
Saol.
Ghlac an Maolchathach páirt in Éirí Amach na Cásca; bhí sé mar leas-cheannasaí ar dhíorma d'Óglaigh a d'ionsaigh póilíní i gCill Dhéagláin. Bhí Tomás Ághas i gceannas an díorma sin. 
D'éirigh Ó Maolchatha ina mhac léinn leighis i gColáiste na hOllscoile, BÁC i mí Meán Fómhair 1916 agus é 30 bliain d'aois. 
Ceapadh Ó Maolchatha mar Cheann Foirne ar Óglaigh na hÉireann (na Volunteers ag an am) ar an 23 Márta 1918. Choimeád sé oifig i halla na Ceimice i Roinn na Síceolaíochta ar Ardán Phort an Iarla, áit a chuir sé i gcrích a chuid cúraimí mar Cheann Foirne. 
Toghadh Ó Maolchatha mar Theachta Dála san olltoghchán i mí na Nollag 1918.
D&amp;apos;&amp;apos;éirigh Ó Maolchatha as an staidéar i 1919. Bhí sé ina Cheann Foirne le linn Chogadh na Saoirse, mar aon le bheith mar Leas-Aire Cosanta.
Ghlac Ó Maolchatha leis an gConradh agus ceapadh mar Ard-Cheannasaí ar an Arm é nuair a maraíodh Micheál Ó Coileáin i mí Lúnasa 1922. Dar le Ó Maolchatha, ba cheart poblachtánaigh a chur chun báis chun deireadh gasta a chur leis an gCogadh Cathartha.
Gaeilge.
Bhí Gaeilge ar a thoil aige (chaith sé seal ag obair i gContae Chiarraí agus i gContae Corcaigh). 
Bhí an Maolchathach ina chathaoirleach ar Choimisiún na Gaeltachta i 1925 ach ba chionsiocair é "leis an réiteach liopasta agus an neamh-shainmhíniú Gaeltachta mar aonad teangeolaíoch i 1925".
Ar an 6 Meitheamh 1928, shínigh Risteárd Ua Maolchatha, a bhí ina Aire Rialtais Áitiúil agus Sláinte ag an am, Ionstraim Reachtúil Uimhir 33 de 1928, "Local Offices and Employments (Gaeltacht) Order", 1928. Faoi na rialacháin nua seo, bheadh tréimhse trí bliana ag aon fhostaithe nua a mbeadh cúraimí Gaeltachta orthu sna húdaráis áitiúla nó sna húdaráis sláinte le hoiread Gaeilge a shealbhú, le go bhféadfaidís a gcuid oibre a dhéanamh trí mheán na teanga sin. Ach níor cuireadh an riail seo i bhfeidhm riamh.